text: Sag kan få kommuner til at skifte kurs
  13 januar 2014 kl. 17.53
  I Tønder kan en erstatningssag få Tønder Kommune til at ændre kurs i fremtidige behandling af børnesager. Det siger direktøren for kommunens børneområde til TV SYD.
  Erstatningssagen bliver rejst af pigen i den såkaldte Tøndersag.
  Kommunen beskyldes for ikke at have reageret på talrige henvendelser om, at hun i årevis blev seksuelt misbrugt i sit hjem.
  Tønder Kommune mener, at det er helt fair, at hun nu søger erstatning.
  - Pigens opfattelse er, at hun er blevet svigtet mange gange, så det kan både være undervejs eller i vores opfølgning på sagen, at vi ikke har været rettidige eller alvorlige nok, siger Viggo Christensen, direktør i Børn og skole, Kultur og Fritid. Det er svært at sige, men det kunne være sådan, at nogle procedurer skal rettes op.
  I Tønder Kommune mener de, at en erstatningssag kan få negative konsekvenser for deres medarbejdere.
  - Det påvirker vore medarbejdere meget, at der endnu en gang bliver sat fokus på vores sagsbehandling, konstaterer direktøren.
  Men sagen kan samtidig give bedre sagsbehandlere
  - Den positive side kan faktisk være, at de skærper deres sagsbehandling i alle sager.
  I Esbjerg er der også en erstatningssag på vej. Sagen rejses af ofrene til den mand, der i 2011 blev en mand idømt syv års fængsel for omfattende sexmisbrug, vold og trusler mod flere børn gennem hele 23 år.
  Esbjerg Kommune har ikke ønsket at medvirke i indslaget i dag.
  Direktør for Børns Vilkår, som fører nogle af erstatningssagerne, Rasmus Kjeldahl, medvirker i TV SYD kl. 19:30.
  